
DISCOVRS  VERITABLE 


DISCOVRS  VE 

RITABLE  DE  CE  QVI  EST 

aduenu  a  trois  blaphemateurs  ordinai¬ 
res  du  nom  de  Dieu,  iouans  aux  cartes 
dans  vn  cabaret ,  diftat  de  quatre  lieues 
de  Perrigeur  fur  le  grand  chemin  de 
Bordeaux. 


A  ENGOVLESME 

Par  Olliuier  de  Minière. 
1600. 

DISCOVRS  VERITABLE 


fie  ce  qui  est  aduenu  a  trois  blaphemateurs 
ordinaires  du  nom  de  Dieu ,  iouans  aux 
cartes  dans  vn  cabaret,  distant  de  quatre 
lieues  de  Perrigeur. 


’est  chose  tres-certaine  et  asseuree, 
que  Dieu  châtie  les  meschans,  quoy 
qu’il  tarde,  et  signanment  ceux  qui 
perseuerent  en  leurs  maléfices ,  et  ne  s’en  veulent 
désister  quelques  remonstrances,  admonitions  et 
menaces  qu’on  leur  face  ,  cMifae  vous  pourrez 
voir  la  par  le  presënt  discours.  (Somme  trois 
ieunes  hommes  de  leuf  énf&ce  mal  nourris  et 
instruits  en  la  crainte  de  Bîeü ,  frequentoyent 
ordinairement  plustost  les  tauemes  et  cabarets . 
que  les  Eglises  et  Colleges  ou  s’acquiert  la  vertu. 

Iceux  estans  dans  vn  cabaret,  distant  de  quatre 
lieues  de  Perrigeur,  sur  le  grand  chemin  de 
Bourdeaux ,  iouans  aux  cartes  selon  leur  bonne 
coustume  et  par  la  permission  de  l’Hoste  qui  ne 
valoit  pas  plusqu’eux.  Aduint  qu’en  leur  ieu,  ilz 
se  mirent  en  dispute ,  tellement  qu’il  n’y  a  forme 
et  especes  de  blasphesmes  desquels  on  vse  en  la 
plus  grand  partie  de  la  Crestienté,  au  grand  des¬ 
honneur  de  Dieu ,  et  ruyne  totale  de  ceux  qui  en 
vsent,  que  ceux  cy  ne  missent  en  auant,  et  ne  res- 
toit  plus  pour  atteindre  la  couronne  des  détes¬ 
tables  blaphemateurs,  que  Je  lacquais  de  l’Italien, 
lequel  le  Maistre  forçoit  apres  auoir  perdu  son 
argent  au  ieu,  de  luy  ayder  à  blasphémer  Dieu, 
et  à  inuenter  d’aultres  especes  de  blasphémés 
pour  plus  despiter  la  Maiesté  diuine.  Sur  ses  dis¬ 
putes  suruint  en  ce  cabaret  vn  homme  qui  sem- 
bloit  estre  de  qualité,  lequel  demande  à  l’Hostesse 
vne  chambre  à  part  pour.repaistre,  ce  qu’elle  fit  : 
ou  l’ayant  mené ,  il  luy  dit  :  Madame,  vous  ne 
deuriez  point  permettre  telles  gens  en  vostre 
maison  :  car  mal  vous  en  aduiendra ,  à  quoy  elle 
s’excuse  disant  qu’elle  n’estoit  pas  Maistresse,  et 
que  son  mary  leur  permettoit,  auquel  elle  nepou- 
uoit  contredire  :  Toutesfois  elle  s’en  alla  vers  eux, 
et  leur  remonstra  doucement  qu’ilz  se  depor- 

•  tassent  de  tant  crier  et  iurer,  et  qu’il  y  auoit  vn 
homme  d’honneur  au  logis  qui  les  entendoit,  qui 
ne  trouuoit  pas  leurs  criemens ,  iuremens  beaux , 
et  les  prioit  bien  fort  qu’ilz  fussent  plus  modestes. 
Mais  tant  s’en  fault  qu’ilz  voulussent  entendre  à 
la  priere  et  remonstrance  de  l’Hostesse ,  qu’au 
contraire  ilz  se  prindrènt  plus  fort  a  crier  et 
redoubler  leurs  iuremens  et  blasphémés,  qu’il 
estoient  la  pour  leur  argent ,  et  qu’il  n’auoyent 
que  faire  de  respecter  personne  :  bref  qu’ils  ne 
craignoyent  ne  Dieu  ny  Diable.  La  chambrière 
qui  auoit  mis  vne  seruiete  sur  la  table  en  la 
chambre  ou  estoit  cest  homme ,  estant  de  retour 
portant  du  pain  et  du  vin ,  ne  trouue  personne, 
que  la  seruiette  qui  estoit  sur  la  table  toute 
trempee  en  sang ,  dequoy  esmerueillee  apella  sa 
Maistresse,  qui  bien  estonnee  ne  sçauoit  que  pen¬ 
ser,  et  en  fin  voulant  tenir  la  chose  secrette ,  dict 
à  sa  chambrière  qu’elle  s’en  allast  secrettement 
lauer  ceste  seruiette  en  vn  petit  ruisseau  qui 
estoit  la  près,  qu’elle  fit,  ou  estant  elle  trouua 
cest  homme  qui  s’estoit  disparu  de  son  logis ,  qui 
luy  demenda  qu’elle  alloit  faire  la,  elle  luy  conta 
le  tout,  car  elle  le  recogneut  fort  bien.  Lors  il  luy 
dit  ne  passe  point  outre,  mais  t’en  retourne  à  ton 
logis,  et  ne  faux  pas,  si  tu  ne  veux  mourir,  de 


6 

présenter  ceste  seruiette  ainsi  qu’elle  est,  deuant 
ces  loueurs,  lesquels  tu  trouveras  ou  tu  les  as 
laissez.  La  chambrière  fit  ainsi  que  luy  auoit  dit 
cest  homme,  et  a  l'instant  quelle  eut  ietté  ceste 
seruiette  sur  la  table ,  ou  iouoient  ces  renieurs  de 
ieu,  ilz  furent  rendus  muets,  et  perclus  de  tous 
leurs  membres,  lesquels  auoient  consenty  a  leurs 
maudits  et  détestables  blaphemes. 

Voila  le  commencement  de  leur  salaire  en  ce 
monde ,  attandant  leur  derniere  recompense  aux 
Enfers,  si  Dieu  ne  les  regarde  de  l’œil  de  sa  mise-' 
ncorde.  le  sçay  bien  qu’aucuns  tiendront  cecy 
pour  fable ,  mesmement  ceux  de  leur  secte,  mais 
qu'ils  le  prenent  comme  ils  voudront ,  car  il  ne 
faut  point  douter  qu’il  n’y  aye  des  blaphemateurs 
I  du  nom  de  Dieu  en  ce  Royaume,  en  trop  grand 
nombre  autant  ou  pires  que  ceux  cy  desquelz  il 
est  faict  mention  en  ce  présent  discours,  et  qu’il 
ne  faulï  qu’ils  pensent  que  la  punition  qu’ils  doi- 
uent  vn  iour  receuoir,  quoy  qu’il  tarde,  soit  vne 
fable,  car  il  la  santiront  à  la  vérité  s’il  ne  s’aman-  * 
dent.  Dieu  leur  en  face  la  grâce,  Amen. 


FIN. 

